A projektek programozási időszakok közötti átütemezésére vonatkozó könnyebb feltételek tükrözése érdekében célzott rugalmassági mechanizmusokat is be kell vezetni a 2021–2027-es programozási időszakra.

Javasoljuk továbbá, hogy a 2014–2020-as Kohéziós Alapból fennmaradó források az ERFA vagy az ESZA hatálya alá tartozó műveletek támogatására fordíthatók legyenek az ezen alapokra alkalmazandó szabályokkal összhangban. Ez feltételezi az ERFA és az ESZA forrásainak felhasználására vonatkozóan az (EU) 2022/562 európai parlamenti és tanácsi rendelettel bevezetett rugalmasság kiterjesztését a Kohéziós Alapra. Hasonlóképpen, mivel az Oroszország által végrehajtott katonai agresszió következtében kialakult migrációs kihívásokat kezelő műveletekre való jogosultságot 2022. február 24-től állapították meg, lehetővé kell tenni, hogy az ilyen műveletek kiadásait akkor is be lehessen jelenteni, ha azokat fizikailag már befejezték vagy teljes mértékben végrehajtották. Ezeket a lehetőségeket a háború halászati és akvakultúra-ágazatra gyakorolt következményei miatt az Európai Tengerügyi és Halászati Alapra (ETHA) is ki kell terjeszteni.

Az a lehetőség, hogy az Európai Regionális Fejlesztési Alap (ERFA) és az Európai Szociális Alap (ESZA) előirányzatait az Oroszország által végrehajtott katonai agresszióból eredő migrációs kihívások kezelésére a másik alap szabályai szerint használják fel, átcsoportosítás nélkül teszi lehetővé a rendelkezésre álló források felhasználását a meglévő szükségletek kielégítésére. Ezenkívül ezek a műveletek az invázió időpontjától kezdve támogathatóak annak érdekében, hogy valamennyi kapcsolódó szükségletet ki lehessen elégíteni. Ezen túlmenően új egységköltséget vezettek be, és egyszerűsítették a résztvevőkre vonatkozó jelentéstétel szabályait annak érdekében, hogy csökkentsék mind a kedvezményezettek, mind a tagállami közigazgatások adminisztratív terheit a migrációs kihívások kezelésével összefüggésben. Végezetül a tagállamok államháztartásaira nehezedő terhek enyhítéséhez való hozzájárulás érdekében ezen intézkedések esetében az akár 100 %-os társfinanszírozás lehetőségét kiterjesztették a 2022. június 30-án végződő számviteli évre is, valamint a REACT-EU forrásokból származó előfinanszírozás jelentős növelése biztosította a tagállamok számára a legsürgetőbb szükségletek fedezéséhez szükséges likviditást.

tekintettel a Régiók Bizottságának véleményére,

rendes jogalkotási eljárás keretében,

mivel:

(1)A tagállamokat és különösen az Európai Unió középső és keleti régióit súlyosan érintik az Orosz Föderáció Ukrajna elleni katonai agressziójának következményei egy olyan időszakban, amikor a tagállamok gazdaságai még a Covid19-világjárvány hatásaiból vannak felépülőben. Az orosz agresszió elől menekülő személyek folyamatos beáramlásával egyidejűleg számos tagállamot érint a munkaerőhiány, az ellátási lánc nehézségei, valamint az árak és az energiaköltségek emelkedése. Ez egyrészt kihívást jelent az állami költségvetések számára, másrészt késlelteti a beruházások végrehajtását. Ezek a tényezők olyan kivételes helyzetet teremtettek, amelyet konkrét, jól célzott intézkedésekkel kell kezelni annak érdekében, hogy ne legyen szükség a többéves pénzügyi keret kötelezettségvállalásokra és kifizetésekre vonatkozó, az (EU, Euratom) 2020/2093 tanácsi rendelet I. mellékletében meghatározott éves felső határainak módosítására, és ne szenvedjen késedelmet a folyamatban lévő zöld, digitális és reziliens gazdasági helyreállítás.

(2)A nemzeti költségvetésekre nehezedő növekvő terhek enyhítése érdekében az (EU) 2022/562 európai parlamenti és tanácsi rendelet több célzott módosítást hajtott végre az 1303/2013/EU és a 223/2014/EU európai parlamenti és tanácsi rendeletben annak érdekében, hogy megkönnyítse a tagállamok számára az Európai Regionális Fejlesztési Alapból (ERFA), az Európai Szociális Alapból (ESZA) és a leginkább rászoruló személyeket támogató európai segítségnyújtási alapból (FEAD) származó, a 2014–2020-as többéves pénzügyi keretben fennmaradó előirányzatok felhasználását, valamint a REACT-EU-ból származó forrásoknak az Orosz Föderáció katonai agressziója által okozott migrációs kihívások lehető leghatékonyabb és leggyorsabb kezelése érdekében történő felhasználását.

(3)Emellett az (EU) 2022/613 európai parlamenti és tanácsi rendelet további lehetőségeket biztosított a források gyors mozgósítására a tagállamok által viselt azonnali költségvetési terhek ellensúlyozása érdekében, és egységköltséget állapított meg, hogy megkönnyítse az ideiglenes védelemben részesülő személyek alapvető szükségleteinek és támogatásának finanszírozását.

(4)Mindazonáltal – tekintettel az orosz invázió elhúzódására – a tagállamok számára további rendkívüli intézkedésekről kell gondoskodni annak érdekében, hogy megfelelően tudjanak összpontosítani erre a példa nélküli társadalmi-gazdasági helyzetre való reagálásra, és különösen az Orosz Föderáció katonai agressziója következtében felmerülő migrációs kihívásokat kezelő műveletekre.

(5)Tekintettel arra, hogy az Orosz Föderáció katonai agressziója további terhet ró az állami költségvetésekre, az 1303/2013/EU rendelet 98. cikkének (4) bekezdésében az ERFA és az ESZA felhasználása tekintetében az ilyen műveletek számára biztosított rugalmasságot ki kell terjeszteni a Kohéziós Alapra is, hogy annak forrásait az ERFA vagy az ESZA hatálya alá tartozó műveletek támogatására is fel lehessen használni az ezen alapokra alkalmazandó szabályoknak megfelelően. Emellett az 1303/2013/EU rendelet 98. cikkének (4) bekezdésében meghatározott könnyített nyomonkövetési követelményeket helyénvaló kiterjeszteni az ESZA által támogatott, a migrációs kihívások kezelésére irányuló műveletekre, amennyiben e műveletek programozása egy csak e kihívás kezelésére szolgáló prioritási tengely keretében történik. Emellett be kell vezetni annak lehetőségét, hogy a harmadik országbeli állampolgárok társadalmi-gazdasági integrációját előmozdító prioritások – ezen belül az orosz agresszió által okozott migrációs kihívások kezelésére irányulók – mindkét programozási időszakban akár 100 %-os társfinanszírozásban részesüljenek annak érdekében, hogy a tagállamok ily módon is segítséget kapjanak a lakóhelyüket elhagyni kényszerült személyek támogatásához mind most, mind a jövőben. Hasonlóképpen növelni kell az alapvető szükségletek finanszírozására és a menekültek támogatására szolgáló egységköltség összegét, és meg kell hosszabbítani annak időbeli alkalmazását.

(6)Ezenkívül az Orosz Föderáció katonai agressziója következtében felmerülő migrációs kihívások kezelését célzó műveletek esetében a jogosultsági határidő kezdeteként meghatározott 2022. február 24-i dátum nem bizonyult elegendőnek ahhoz, hogy az alapokból az e kihívások kezelésére szolgáló valamennyi releváns műveletet támogatni lehessen. Ezért helyénvaló kivételesen lehetővé tenni, hogy az ilyen műveletek a kapcsolódó programmódosítás jóváhagyása előtt kiválasztásra kerüljenek, valamint azt, hogy a fizikailag befejezett vagy teljes egészében végrehajtott műveletek kiadásai is támogathatóak legyenek, és ezeket a rugalmassági mechanizmusokat indokolt kiterjeszteni az ETHA által támogatott azon műveletekre is, amelyek az orosz agresszió által a halászati és akvakultúra-ágazatra gyakorolt következményeik kezelésére irányulnak. Továbbá, figyelembe véve a leginkább érintett régiókban rendelkezésre álló finanszírozás korlátozott voltát, lehetővé kell tenni az ilyen műveleteknek az adott tagállami program területi hatályán kívüli támogatását, tekintettel arra, hogy az orosz agresszió elől menekülő és a tagállamokon belül, illetve azok között mozgó személyek helyzete az Unió egészének gazdasági, társadalmi és területi kohéziója szempontjából kihívást jelent. Az ilyen műveleteknek ezért attól függetlenül támogathatónak kell lenniük, hogy azokat egy adott tagállamban hol hajtják végre, mivel azok elhelyezkedése végső soron nem döntő kritérium a közvetlen szükségletek kielégítése során.

(7)Továbbá, tekintettel arra, hogy az Orosz Föderáció katonai agressziója következtében előállt migrációs kihívások kezelése nagy terhet ró a helyi önkormányzatokra és a helyi közösségekben működő civil társadalmi szervezetekre, az 1303/2013/EU rendelet 98. cikke (4) bekezdésének első és második albekezdésével összhangban az ERFA vagy az ESZA hatálya alá tartozó műveletek támogatására felhasznált források legalább 30 %-át az ilyen szervek számára kell elkülöníteni.

(8)A változó igényeknek és az egyes operatív programok pénzügyi előirányzatainak való megfeleléssel kapcsolatosan a tagállamoknál felmerülő adminisztratív terhek csökkentése érdekében olyan általános intézkedést kell hozni, amely megszünteti a 2014–2020-as programozási időszak tekintetében az operatív programok formális módosításának szükségességét, hogy ezáltal lehetővé váljon az ugyanazon alap és régiókategória valamely prioritásán belüli tematikus célkitűzések közötti átcsoportosítás.

(9)Végül annak érdekében, hogy a 2014–2020-as programozási időszak programjainak lezárásával összefüggésben optimalizálni lehessen a 2014–2020-as előirányzatok felhasználását, az alapokból származó hozzájárulás végső egyenlegének kiszámítása céljából meg kell emelni a prioritások közötti rugalmasság felső határát.

(10)A példa nélküli helyzet kezelése érdekében a 2021–2027-es programozási időszak programjait szabályozó jogi keretben is rendelkezni kell bizonyos rugalmassági mechanizmusokról. Szintén a nemzeti költségvetésekre nehezedő terhek enyhítése érdekében növelni kell a „Beruházás a növekedésbe és a munkahelyteremtésbe” célkitűzés alá tartozó programok előfinanszírozási kifizetéseit. Továbbá, tekintettel a lakóhelyelhagyás jelentette kihívásokra és a tagállamoktól megkövetelt integrált válaszintézkedésekre, amennyiben egy tagállam valamely 2021–2027-es kohéziós programja keretében külön prioritást szentel a harmadik országbeli állampolgárok társadalmi-gazdasági integrációját előmozdító műveletek támogatásának, lehetővé kell tenni, hogy 2024. június 30-ig az adott prioritásra akár 100 %-os társfinanszírozási arány vonatkozzon, feltéve, hogy megfelelő szintű támogatást kapnak a helyi hatóságok és a helyi közösségekben működő civil társadalmi szervezetek, és hogy az egyes tagállamokban az ilyen prioritások keretében programozott teljes összeg nem haladja meg az adott tagállam számára az ERFA-ból és az ESZA+-ból együttesen nyújtott eredeti nemzeti allokáció 5 %-át. Ez nem érinti azt a lehetőséget, hogy a tagállamok az ilyen prioritásokra a szokásos társfinanszírozási arányok mellett további összegeket programozzanak. Figyelembe véve továbbá a 2014–2020-as programozási időszak végét érintő, az orosz katonai agresszió által okozott zavarokat, a világjárványnak a projektvégrehajtásra gyakorolt hosszú távú következményeit és az értékláncok folyamatos zavarait, további rugalmasságot kell biztosítani a támogatások közvetlen odaítélésének és azon műveletek befejezésének lehetővé tétele érdekében is, amelyek végrehajtása a 2014–2020-as jogalkotási kerettel összhangban e jogalkotási javaslat időpontja előtt kezdődött, még akkor is, ha az ilyen műveletek a 2021–2027-es programozási időszakban nem tartoznának a megfelelő alap hatálya alá, kivéve azokat az eseteket, amikor az alapokat az 1303/2013/EU rendelet 98. cikke (4) bekezdésének első vagy második albekezdése alapján használták fel. Annak érdekében, hogy az ilyen műveletek a beavatkozástípusokhoz rendelhetők legyenek, az (EU) 2021/1060 európai parlamenti és tanácsi rendelet I. mellékletét ennek megfelelően ki kell igazítani. Az ilyen műveletek támogatása nem érintheti a tematikus koncentrációra vonatkozó követelményeknek és az éghajlat-politikai hozzájárulási céloknak való megfelelésre vonatkozó tagállami kötelezettségeket.

(11)Mivel a rendelet célját – nevezetesen a tagállamok megsegítését az Orosz Föderáció által Ukrajna ellen elkövetett katonai agresszió elől menekülő személyek kivételesen nagy számban történő érkezése okozta kihívások kezelésében, valamint a Covid19-világjárványból történő reziliens gazdasági helyreállítás érdekében tett további tagállami erőfeszítések támogatását – a javasolt intézkedés terjedelme és hatásai miatt – az Unió szintjén jobban meg lehet valósítani, az Unió intézkedéseket hozhat az Európai Unióról szóló szerződés (EUSZ) 5. cikkében rögzített szubszidiaritás elvével összhangban. Az említett cikkben foglalt arányosság elvének megfelelően ez a rendelet nem lépi túl az e célok eléréséhez szükséges mértéket.

(12)Az 1303/2013/EU és az (EU) 2021/1060 rendeletet ezért ennek megfelelően módosítani kell.

(13)Tekintettel arra, hogy sürgősen gyors segítséget kell nyújtani az állami költségvetések számára ahhoz, hogy a tagállamok továbbra is képesek legyenek támogatni a gazdasági helyreállítást, indokolt kivételt tenni a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében előírt, nyolchetes időszak alól.

(14)Tekintettel arra, hogy sürgősen gyors segítséget kell nyújtani az állami költségvetések számára ahhoz, hogy a tagállamok továbbra is képesek legyenek támogatni a gazdasági helyreállítást, és azért, hogy a 2021–2027 közötti programozási időszakra gyorsan programozhatók legyenek a műveletek, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie,

ELFOGADTA EZT A RENDELETET:

1. cikk

Az 1303/2013/EU rendelet módosításai